31993D0437
L 202/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 юни 1993 година
относно определяне на специални условия за внос на рибни продукти от Аржентина
(93/437/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), и по-специално член 11 от нея,
като има предвид, че група експерти на Комисията е посетила Аржентина, за да провери условията за производство, складиране и експедиране на рибни продукти към Общността;
като има предвид, че предписанията на аржентинското законодателство по отношение на здравната инспекция и на контрола на рибни продукти могат да бъдат считани като равностойни на тези, определени от Директива 91/493/ЕИО;
като има предвид, че Servicio nacional de sanidad animal (Senasa), компетентният орган в Аржентина и неговият отдел за инспектиране Servicio de inspección de productos de origen animal (SIPA) могат да проверяват по ефикасен начин прилагането на действащото законодателство;
като има предвид, че процедурата за получаване на здравен сертификат, посочена в член 11, параграф 4, буква а) от Директива 91/493/ЕИО съдържа определянето на образец за сертификат, минималните изисквания по отношение на езика на които трябва да бъде изготвен и квалификацията на лицето, оправомощено да го подпише;
като има предвид, че в съответствие с член 11, параграф 4, буква б) от Директива 91/493/ЕИО следва да се постави знак върху опаковките на рибните продукти, който да съдържа името на третата страна и номера на одобрение на предприятието по произход или на кораба-фабрика;
като има предвид, че в съответствие с член 11, параграф 4, буква в) от Директива 91/493/ЕИО трябва да се състави списък на предприятията и/или на одобрените кораби; като има предвид, че този списък трябва да бъде съставен на базата на съобщение до Комисията от Senasa; като има предвид, че, следователно Senasa следва да гарантира спазването на разпоредбите, определени за тази цел в член 11, параграф 4 от Директива 91/493/ЕИО;
като има предвид, че Senasa е предоставил официални уверения по отношение спазването на правилата, определени в глава V от приложението към Директива 91/493/ЕИО и на спазването на изискванията, равностойни на тези предписани от споменатата директива за одобрението на предприятията и на корабите-фабрики;
като има предвид, че мерките предвидени в настоящото решение са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Senasa, отдел на Министерство на икономиката (Секретариат по земеделие, животновъдството и рибарството) е компетентният орган в Аржентина, който проверява и удостоверява съответствието на рибните продукти с изискванията на Директива 91/493/ЕИО.
Член 2
Рибните продукти с произход от Аржентина трябва, с изключение на двучерупчестите мекотели, бодлокожите, ципестите и морските коремоноги под каквато и да е форма, да отговарят на следните условия:
1.
всяка пратка трябва да бъде придружена от номериран оригинален здравен сертификат, надлежно попълнен, с дата и подпис, съдържащ само един лист, чийто образец фигурира в приложение А;
2.
те трябва да произхождат от одобрени предприятия или кораби-фабрики, които фигурират в списъка на приложение Б;
3.
освен в случаите на замразени рибни продукти в насипно състояние и предназначени за производство на консерви, трябва да има четлив надпис „Аржентина“, както и номера за одобрение на предприятието по произход или кораба-фабрика.
Член 3
1. Сертификатът, посочен в член 2, параграф 1, трябва да бъде съставен най-малко на един от официалните езици на държавата-членка, където се извършва контролът.
2. Сертификатът трябва да съдържа името, длъжността и подписа на представителя на Senasa, както и официалния печат на Senasa, всичко това с различен цвят от този на другите вписвания върху сертификата.
Член 4
Настоящото решение се прилага от 1 юли 1993 г.
Член 5
Адресати на настоящото решение са държавите-членки.
Съставено в Брюксел на 30 юни 1993 година.